Trans
Trans, sogn i Vestjylland, sydvest for Lemvig, en samling gårde og huse med 46 indbyggere (2012). Tidligere var Trans sogn tættere beboet (1850: 251 indb., 1930: 159). Trans ligger i den sydlige ende af morænebakken Bovbjerg som syd for kirken skråner ned mod Dybå og hedesletten. Et område mellem kirken og klinten blev fredet i 1988.

Trans Kirke ligger sammen med den nedlagte skole tæt ved den stejle kystskrænt, men siges engang at have ligget "midt i sognet". Sandt er det at havet har taget adskillige gårde og huse i tidens løb - en udvikling der med nyere tids kystsikring nu er bragt til ophør. I sognet ligger hovedgården Herpinggård som nævnes fra 1408.
I sognets sydlige del findes et mindre feriehusområde, Trans Ferieby, samt kurstedet Øster Løkke. Sognets foreningsliv foregår i vidt omfang sammen med nabosognet mod syd, Fjaltring.

Fjaltring og Trans. Hjemmeside.
